Autostrada Iași – Târgu Mureș, programată azi la vot. Trei parlamentari ieșeni din PSD care s-au opus votului, numiți ”trădători” de presa locală

Proiectul de lege care prevede construirea cu prioritate a Autostrăzii A8 pe traseul Iași – Târgu Mureș e programată pentru votul final azi, în Camera Deputaților. Marți a fost decisă includerea proiectului pe ordinea de zi de miercuri cu un vot strâns în plenul Camerei, iar trei deputați ieșeni din PSD au votat pentru amânarea proiectului prin noi discuții în comisii. Ziarul de Iași i-a calificat pe cei trei ”trădători”.

Votul pentru proiect vine pe fondul creșterii tensiunilor dintre ieșeni și coaliția PSD – ALDE, acuzată că nu vrea să realizeze marile proiecte de infrastructură în zona Moldovei. De altfel, chiar marți seară ministrul Fondurilor Europene, Rovana Plumb (PSD) a anunțat amânarea fără termen a construirii spitalelor regionale din Iași, Cluj și Craiova, spitale ce trebuia terminate până în decembrie 2021.

Cei trei parlamentari ieşeni care au votat marți împotriva proiectului ce prevede construcţia autostrăzii A8, pe traseul Iaşi-Târgu Mureş, sunt Camelia Gavrilă, Vasile Axinte şi Vasile Câtea, transmite Ziarul de Iași.

Proiectul prevede construirea Autostrăzii Iași – Târgu Mureș (numită Autostrada Unirii) din bani publici, credite și fonduri europene în maximum 4 ani de la votarea proiectului.

Liderii asociaţiilor „Moldova Vrea Autostradă“ şi „Împreună pentru A8“ au anunţat că vor avea azi reprezentanţi la Palatul Parlamentului, într-unul din balcoanele rezervate publicului, la votul final pentru Autostrada A8.

Guvernul Dăncilă a anunțat oficial că nu susține proiectul de lege inițiat de zeci de parlamentari din toate partidele politice (Vezi aici parcursul legislativ al proiectului).

Mihaela Munteanu, unul dintre liderii mișcării civice Împreună pentru A8, a declarat pentru G4Media.ro. ”mi-am luat concediu, plec pe banii mei, mă scol cu noaptea în cap și merg 400 km să îi vad la lucru. Deputații români, în special cei din Moldova, ar trebui să facă ceea ce trebuie, la votarea legii privind construirea autostrăzii A8, Ungheni-Iași-Târgu Mureș. Asociațiile „Moldova Vrea Autostradă” și „Împreună pentru A8” vor fi acolo. Guvernul Dăncilă a dat aviz negativ acestui proiect de lege, deputații pot corecta nedreptatea! Nu vom uita cum votează fiecare, după cum nu vom uita nicio acțiune împotriva dezvoltării Moldovei. Dacă Legea Autostrazii A8 trece, e începutul. Finalul e când străbatem în mașină autostrada, așa că nu ne oprim”.

Foto: Vasile Axinte (stânga), Vasile Cîtea (centru), Camelia Gavrilă (dreapta) – sursa: Camera Deputaților